अब ठेका श्रमिक बनने के लिए इंजीनियरिंग जरूरी
टाटास्टील में ठेका श्रमिक बनने के लिए भी इंजीनियरिंग की योग्यता चाहिए। यह आदेश कंपनी द्वारा जारी किया गया है और यह प्रभावी भी हो गया है। अब अगर ठेका कंपनियों को अपना सुपरवाइजर रखना है, तो उसके लिए आवेदक को इंजीनियरिंग में ग्रेजुएशन, डिप्लोमा या साइंस से ग्रेजुएट होना चाहिए। यह योग्यता हाई रिस्क वाले काम में चाहिए। टाटा स्टील में सुपरवाइजर मजदूर की श्रेणी में आता है। वहीं, कंपनी में स्थायी कर्मचारी के तौर पर सुपरवाइजर की बहाली होती है, तो एनएस-7 ग्रेड सुपरवाइजर के समकक्ष है। एनएस-7 बनने के लिए शैक्षणिक योग्यता इंजीनियरिंग में डिप्लोमा या साइंस से ग्रेजुएट होना चाहिए। एनएस-7 बनने के लिए इंजीनियरिंग में ग्रेजुएट होना जरूरी नहीं है।
^सेफ्टी एक्सीलेंस सेंटर में ठेका श्रमिकों को ट्रेनिंग दी जाती है। सेफ्टी और जॉब रिक्वायरमेंट के हिसाब से सुपरवाइजर के लिए यह योग्यता रखी गई है, क्योंकि उसे काम का सुपरविजन करना होता है। हाई रिस्क में तो योग्यता बहुत जरूरी है।^ अमरेशकुमार सिन्हा, प्रवक्ता, टाटा स्टील
क्या है सर्कुलर में
हाईरिस्क वाले काम में सुपरवाइजर प्रशिक्षु बनने के लिए इंजीनियरिंग, डिप्लोमा या बीएससी की डिग्री होनी चाहिए। इसके साथ ही उसे शॉप फ्लोर पर काम करने का दो साल का अनुभव भी होना चाहिए। कम रिक्स वाले काम के लिए न्यूनतम योग्यता मैट्रिक होनी चाहिए। साथ में उसे तीन साल का कार्य अनुभव भी होना चाहिए।
सेफ्टी ट्रेनिंग एक्सीलेंस में लगी सूचना।
यह सर्कुलर सेफ्टी एक्सीलेंस सेंटर में लगा हुआ है। यह 10 नवंबर से प्रभावी भी हो गया है। सेफ्टी एक्सीलेंस सेंटर में केवल ठेका श्रमिकों को सेफ्टी ट्रेनिंग दी जाती है। एक सर्कुलर 18 सितंबर का है, जो हिन्दी में है, तो दूसरा सर्कुलर नौ नवंबर का है, जो सूचना बोर्ड पर लगा हुआ है।
hin_Deva hin_Deva hin_Deva hin_Deva hin_Deva hin_Deva hin_Deva